./data/phi0914/phi00137/phi0914.phi00137.perseus-lat1.xml
Titus Livius (Livy)
Scipio ad urbem venit; qui ne cognomini fratris cederet, Asiaticum se       appellari voluit  et in senatu et in contione de rebus ab se gestis disseruit             erant qui fama id maius bellum quam       difficultate rei fuisse interpretarentur: uno memorabili proelio debellatum,       gloriamque eius victoriae praefloratam ad Thermopylas esse   ceterum vere aestimanti Aetolicum magis ad Thermopylas       bellum quam regium fuit: quota enim parte virium suarum ibi dimicavit Antiochus?       in Asia totius Asiae steterunt vires ab ultimis Orientis finibus omnium gentium       contractis auxiliis   merito ergo et diis immortalibus, quantus       maximus poterat, habitus est honos, quod ingentem victoriam facilem etiam       fecissent, et imperatori triumphus est decretus             triumphavit mense intercalario pridie       Kal  Martias  qui  triumphus spectaculo oculorum maior quam Africani fratris eius fuit,       recordatione rerum et aestimatione periculi certaminisque non magis comparandus,       quam si imperatorem imperatori aut Antiochum ducem Hannibali conferres             tulit in triumpho signa militaria ducenta       viginti quattuor, oppidorum simulacra centum triginta quattuor, eburneos dentes       mille ducentos triginta unum, aureas coronas ducentas triginta quattuor,            argenti pondo centum triginta septem milia       quadringenta viginti, tetrachmum Atticorum ducenta viginti quattuor milia,       cistophori trecenta viginti unum milia septuaginta, nummos aureos Philippeos       centum quadraginta milia, vasorum argenteorum —  omnia caelata erant — mille pondo et       quadringenta viginti tria, aureorum mille pondo viginti tria  et duces regii,       praefecti, purpurati duo et triginta  ante currum ducti   militibus quini       viceni denarii dati, duplex centurioni, triplex equiti  et stipendium militare       et frumentum duplex post triumphum datum; proelio in Asia facto duplex dederat        triumphavit anno fere post, quam consulatu abiit